劉樂妍

劉樂妍係位喺中國大陸發展嘅臺灣女藝人，前Fantasy 4團員。佢喺台灣出世，祖籍湖北宣恩。

經歷
劉樂妍生於軍人世家，阿公係空軍少將。劉樂妍自細就對表演產生濃厚興趣，2003年首次擔任台北世界貿易中心展覽宣傳模特兒。

2005年5月，喺台北國際婚紗喜宴博覽會俾經紀人發掘，並同Stacy、Tiffany、Amy組成Fantasy 4。

2007年，同經理人黃小郎合資成立盛世娛樂經紀公司。

佢後來轉去中國大陸發展演藝事業，經常喺微博上發表親中華人民共和國政治言論，內容亦由早年喺Plurk視中華人民共和國為外國，改為喺微博支持中華人民共和國。

政治立場 
一般人會將劉樂妍視為親中派藝人，近年佢亦發表咗唔少同政治有關嘅言論，引起唔少爭議。例如，2018年9月30日，中華統一促進黨喺台北火車站舉行慶祝中國國慶嘅活動，劉樂妍亦有參加，更加大唱「我是中國人」。去到2020年2月，劉樂妍又稱「要放棄台灣國籍」，但後來又改口話台灣唔係一個國家，只係一個省，所以唔使放棄國籍。。

亦因為咁樣，有啲台灣網民非常唔鍾意佢，有啲台灣商店都唔再願意畀面畀優惠佢，甚至連佢阿媽都要同佢切割。佢對於中國嘅追捧，甚至時不時諷刺台灣、製造兩岸對立，就連部分中國網民亦批評，認為兩地各有優點，劉樂妍唔需要每一篇文章都帶有政治嘅意味。

類:臺灣女藝人
類:祖籍湖北
樂妍